LISA

KOONDDOKUMENT

„AYRSHIRE NEW POTATOES“ / „AYRSHIRE EARLIES“

ELi nr: PGI-GB-02286 – 31.1.2017

KPN ( ) KGT ( X )

1. Nimetus(ed)

„Ayrshire New Potatoes“ / „Ayrshire Earlies“

2. Liikmesriik või kolmas riik

Ühendkuningriik

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Nimetusega „Ayrshire New Potatoes“ / „Ayrshire Earlies“ tähistatakse Edela-Šotimaal Ayrshire’i maakonnas kasvatatava maavitsaliste (Solanaceae) sugukonda kuuluva hariliku kartuli (Solanum tuberosum) varajasi mugulaid. Mahapanek, kasvatamine ja saagikoristus peab toimuma määratletud geograafilises piirkonnas.

Kartulit „Ayrshire New Potatoes“ / „Ayrshire Earlies“ kasvatatakse ELi liikmesriikide riiklikesse sordiregistritesse kantud sortide eliitseemnest. Peamised kasutatavad sordid on praeguse seisuga ’Epicure’ (hinnanguline turuosa 8 %), ’Casablanca’ (40 %), ’Isle of Jura’ (12 %) ja ’Maris Peer’ (40 %). Aretusomaduste kohanemise mõjul võivad sordid muutuda, kuid nende kaasamiseks kartuli „Ayrshire New Potatoes“ / „Ayrshire Earlies“ sordi lähtematerjali hulka peavad neil olema alljärgnevad omadused ning need peavad olema ülesvõtmiseks valmis mai ja juuli vahel.

Kartuli „Ayrshire New Potatoes“ / „Ayrshire Earlies“ kuivainesisaldus on suhteliselt väike – kuni 20 %. Kuivainesisaldus varieerub olenevalt sordist, küpsusest ja hooajast.

Kartuli „Ayrshire New Potatoes“ / „Ayrshire Earlies“ mugul on väike (läbimõõt 15–65 mm), ümmarguse või ovaalse kujuga ning pehme koorega. Sellel on eriomane tugev mullane ja pähkline maitse ja lõhn. Kuna tärklisesisaldus on väike (10–15 %), on kartuli tekstuur kreemjas ja tihke. Tärklisesisaldus oleneb sordi- ja hooajalistest erinevustest. Tänu väikesele tärklisesisaldusele sobib kartul „Ayrshire New Potatoes“ / „Ayrshire Earlies“ suurepäraselt keedukartuliks ja roogadesse, kus on oluline mugula kuju säilitamine (st salatites). Kartuli viljaliha on olenevalt sordist värvuselt valge kuni kreemvalge, kusjuures värvus on kogu mugula ulatuses ühtlane.

Kartul „Ayrshire New Potatoes“ / „Ayrshire Earlies“ võetakse üles ajavahemikul mai algusest juuli lõpuni, enne säilituskartuli ülesvõtmist. Mais koristatav esimene saak müüakse pesemata kujul, et kartulite pehme koor ei puruneks. Kartulite külge jäänud muld moodustab maksimaalselt 1 % mugulate massist. Kasvuperioodi edenedes muutub koor piisavalt tugevaks, et vastu pidada pesemisele.

Kartulit „Ayrshire New Potatoes“ / „Ayrshire Earlies“ müüakse kas lahtiselt kaalu järgi või eri kaaluga pakendites ning kõige hilisem kuupäev, mil toodet tohib lõpptarbijatele müüa, on juuli viimane päev.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kartul „Ayrshire New Potatoes“ / „Ayrshire Earlies“ peab olema maha pandud, kasvatatud ja üles võetud määratletud piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Märgisel peab olema nimetus „Ayrshire New Potatoes“ või „Ayrshire Earlies“.

4. Geograafilise piirkonna täpne määratlus

Lääne-Šotimaal asuv Ayrshire’i piirkond, mis paikneb North Ayrshire’i, East Ayrshire’i ja South Ayrshire’i omavalitsuse geograafilistes piirides. Läänes piirneb ajaloolise Ayrshire’i krahvkonna territoorium Clyde’i lahega, ulatudes rannikuäärsest Skelmorlie’st põhja pool kuni Ballantraeni lõuna pool ja Glenbuckini ida pool. Maakond hõlmab ka Arrani saart ja Cumbrae saari.

5. Seos geograafilise piirkonnaga

Kartuli „Ayrshire New Potatoes“ / „Ayrshire Earlies“ seos geograafilise piirkonnaga põhineb toote kvaliteedil ja mainel. Kartul „Ayrshire New Potatoes“ / „Ayrshire Earlies“ on ajalooliselt tuntud selle poolest, et tähistab Šotimaa varajase kartuli turulejõudmist. Kartuli „Ayrshire New Potatoes“ / „Ayrshire Earlies“ maitse väljakujunemisele arvatakse olevat mõju avaldanud eri tegurid, sealhulgas kerge muld, pehme kliima, väetised, varajane saagikoristus ja turgudele jõudmise kiirus.

Kartuli „Ayrshire New Potatoes“ / „Ayrshire Earlies“ eriomane maitse tuleneb muu hulgas lühikesest kasvuperioodist. Tänu Ayrshire’i krahvkonna pehmele kliimale ja erilisele mullastikule saab kartulit „Ayrshire New Potatoes“ / „Ayrshire Earlies“ maha panna, kasvatada ja üles võtta juba aasta alguses, varem kui mujal Šotimaal.

Esimesed teated selle põllukultuuri kaubanduslikul eesmärgil viljelemisest Šotimaal pärinevad 1793. aastast ning sellest ajast saati on Ayrshire olnud Šotimaa ja ka kogu Ühendkuningriigi kartulitööstuses kesksel kohal. Sellest piirkonnast tuleb aasta esimene kaubanduslikul eesmärgil kasvatatud kartuli saak Šotimaal ning kartul „Ayrshire New Potatoes“ / „Ayrshire Earlies“ on kogu riigis tuntud kvaliteedi ja maitse poolest, samuti uue hooaja sümbolina. Ajaloolises ja nüüdisaja ajakirjanduses ning muudes väljaannetes on tootele viidatud ka nimetustega „South West Earlies“ ja „Early Ayrshires“.

Tänu kergele liivasele mullale, mis Golfi hoovuse mõjul varakult soojeneb, on Ayrshire’i põllumajandustootjad, eelkõige rannikulähedastel aladel, saanud kartuli alati maha panna mõni nädal varem kui teistes Šotimaa paikades. Algne kasvutsükkel hõlmas kartuli mahapanekut juunis ja ülesvõtmist sügise keskpaigas.

James A. Guthrie raamatus „A Corner of Carrick“ on teemakohane peatükk pealkirjaga „The Early Ayrshires“. Selles peatükis kirjeldab autor varajase kartuli kaubanduslikul eesmärgil kasvatamist ja müüki ning räägib loo sellest, kuidas kaks Ayrshire’i põllumajandustootjat (Dunlop ja Hannah) külastasid 1857. aastal Kanalisaari (kus varajasi sorte juba aastaid viljeleti), et õppida, kuidas saada nii varajast kartulisaaki.

1881. aastal võeti kasutusele uus meetod – idandamine, mis võimaldas saada saaki varem. Seda hakkasid piirkonnas kasutama paljud Ayrshire’i põllumajandustootjad. Selle maaviljelusmeetodiga algab kasvutsükkel veebruari alguses. Tänu sellele saab kartuli „Ayrshire New Potatoes“ / „Ayrshire Earlies“ esimese saagi Ayrshire’i rannikualadel üles võtta mai teisel poolel ning mida rohkem sisemaa poole, seda hiljem toimub saagikoristus.

Ajakirjanduses mainiti Ayrshire’is kasvatatud varajast kartulit esimest korda 1857. aastal, kui ajalehtedes North British Agriculturalist ja Edinburgh Evening News viidati laialdasele kartulikasvatusele „rannikuäärses piirkonnas, mida iseloomustab kerge muld ja pinnase varajane soojenemine“. Peaaegu sada aastat hiljem, 1. veebruaril 1956 ilmus väljaandes The Glasgow Herald Agriculture Survey artikkel pealkirjaga „South-West Earlies Win The Race“, milles öeldi järgmist: „Peaaegu sada aastat on varajane kartul olnud Edela-Šotimaa põllumajanduse kõige olulisem osa.“

Šotimaa statistikaraamatu (The Statistical Account of Scotland) John Strawhorni ja William Boydi väljaande kohaselt oli kartuli „Ayrshire New Potatoes“ / „Ayrshire Earlies“ kasvatus Maybole’i vallas Ayrshire’is 1951. aastal põhiline elatusallikas. Heather Holmes kirjutas oma raamatus „Tattie howkers“ (2005), et varajast kartulit (ingl k earlies) samastatakse Ayrshire’i maakonnaga ning nimetustega „Ayrshires“ ja „Ayrshire’i kartul“ ning et Ayrshire’i varajase kartuli kasvatus on sealse põllumajanduse spetsialiseeritud ja intensiivne haru. 1901. aastal kirjutati väljaandes North British Agriculturalist, et „Girvani väikelinna kõige tähtsam toode on Ayrshire’i varajane kartul“. Molly Blythi raamat „Old West Kilbride“ on pühendatud West Kilbride’ile North Ayrshire’i omavalitsuses ning raamatu alapealkiri on „The Tattie Toon“, kuna ka selles rannikuäärses asulas on olulisel kohal kartuli, eelkõige kartuli „Ayrshire New Potatoes“ / „Ayrshire Earlies“ kasvatus.

Veebisaidil Farming UK avaldatud artiklis tõdeti: „Suve algust tähistav Ayrshire’i varajane kartul on turul laialdaselt tuntud ühe kõige maitsvama kartulina, mille järele on suur nõudlus kogu kaheksanädalase hooaja vältel.“

Retsepte kartuliga „Ayrshire New Potatoes“ / „Ayrshire Earlies“ leiab paljudelt veebisaitidelt. Blogi Red Book Recipes autori arvates on „Ayrshire’i varajane kartul üks parimaid Suurbritannias.“ Lisaks varajase kartuli heade omaduste ja sortide kirjeldamisele annab autor blogipostituses ka juhiseid, kuidas seda maitsvalt valmistada.

Viide tootespetsifikaadi avaldamisele

(viitemääruse artikli 6 lõike 1 teine lõik)

https://www.gov.uk/government/uploads/system/uploads/attachment_data/file/641216/protected-food-name-ayrshire-earlies-spec.pdf